кои са основните лекарствени взаимодействия?
ако се наложи да започнеш лечение за друго заболяване, особено ако е в дългосрочен план, задължително трябва да обсъдиш това с лекаря, който наблюдава твоята хив инфекция, защото е възможно новата терапия да не е съвместима с приеманите от теб в момента антиретровирусни медикаменти и да се налага те да бъдат сменени. някои лекарствени взаимодействия могат да бъдат много опасни, така че задължително консултирай това с лекаря.
тук са посочени основните лекарства, които можеш и не можеш да приемаш с антиретровирусната терапия от най-често използваните в ежедневието. за всички други медикаменти, които не са посочени по-долу, винаги се консултирай с лекаря, който наблюдава твоята хив инфекция.
а) ако приемаш терапия, съдържаща интегразен инхибитор (isentress, tivicay, triumeq), можеш да приемаш всякакъв вид обезболяващи, тъй като няма лекарствени взаимодействия (аналгин, парацетамол, аспирин, ибупрофен, трамадол). няма ограничения и по отношение на приема на антибиотици - може да се приемат всякакъв вид антибиотици, изписани по друг повод.
не трябва да се приемат чай или отвара от жълт кантарион, тъй като намаляват концентрацията на антиретровирусните лекарства. може да се приемат витамини, но не по същото време с приема на антиретровирусната терапия. трябва да има отстояние с приема на терапията поне 4 часа.
б) ако приемаш терапия, съдържаща протеазен инхибитор (rezolsta, дарунавир+ритонавир, лопинавир/ритонавир, reyataz+ритонавир) можеш да приемаш следните обезболяващи: аналгин, парацетамол, аспирин, ибупрофен, нимесулид, пироксикам. от най-често изписваните антибиотици можеш да приемаш пеницилини, цефалоспорини, доксициклин, левофлоксацин, ципрофлаксацин, гентамицин, бисептол.
не трябва да се приемат чай или отвара от жълт кантарион, както и гинко билоба и чесън, тъй като намаляват концентрацията на антиретровирусните лекарства.
в) ако приемаш терапия, съдържаща ненуклеозиден инхибитор на обратната транскриптаза (edurant, intelence, stocrin), можеш да приемаш следните обезболяващи: аналгин, парацетамол, аспирин. от най-често изписваните антибиотици можеш да приемаш пеницилини, цефалоспорини, левофлоксацин, ципрофлаксацин, гентамицин, бисептол.
не трябва да се приемат чай или отвара от жълт кантарион, както и гинко билоба и чесън, тъй като намаляват концентрацията на антиретровирусните лекарства.
г) ако „гръбнакът” на терапията ти съдържа тенофовир дизопроксил, не трябва да използваш следните обезболяващи: аспирин, ибупрофен, селекоксиб, напроксен, нимесулид, пироксикам, диклофенак.
университетът на ливърпул е разработил специален сайт, където можеш да проверяваш за потенциални лекарствени взаимодействия с твоята антиретровирусна терапия. това не отменя по никакъв начин консултацията с лекуващия лекар!